ธนชาตจับมือเชฟโรเลตปล่อยกู้เช่าซื้อ
ธนาคารธนชาตเสียบแทนทิสโก้ จับมือเชฟโรเลตปล่อยกู้เช่าซื้อรถยนต์
29 ก.พ. 2559

ธนาคารธนชาตเสียบแทนทิสโก้ จับมือเชฟโรเลตปล่อยกู้เช่าซื้อรถยนต์
แหล่งข่าวจากธนาคารธนชาต เปิดเผยว่า  ธนาคารจะมีการลงนามความร่วมมือเป็นพันธมิตรทางธุรกิจกับบริษัท เชฟโรเลต เซลส์ ประเทศไทย ในวันที่ 29 ก.พ.นี้ เพื่อให้บริการสินเชื่อรายย่อยและสินเชื่อผู้แทนจำหน่ายรถยนต์ หรือดีลเลอร์ ของเชฟโรเลต 
การร่วมมือในครั้งนี้ คาดว่าจะทำให้ธนชาตปล่อยสินเชื่อเช่าซื้อรถเชฟโรเลตให้กับลูกค้าและให้กับดีลเลอร์เชฟโรเลตได้มากขึ้น เนื่องจากเวลาที่ลูกค้าไปซื้อรถเชฟโรเลต ดีลเลอร์ก็ต้องเสนอสินเชื่อของธนชาตให้ลูกค้าเลือกเป็นอันดับแรกก่อน ซึ่งทางธนชาตก็ต้องเสนออัตราดอกเบี้ยพิเศษเพื่อจูงใจให้ลูกค้ามาใช้บริการด้วย เพราะการเลือกใช้สินเชื่อเช่าซื้อนั้น ไม่สามารถไปบังคับลูกค้าได้ แต่ถ้าได้สัดส่วนเกิน 80% ก็ถือว่าประสบความสำเร็จแล้ว
อย่างไรก็ตาม ก่อนหน้านี้ ธนาคารทิสโก้ได้เคยเป็นพันธมิตรในลักษณะดังกล่าวกับบริษัท เชฟโรเลต เซลส์ ประเทศไทยมาแล้วตั้งแต่ปี 2552 และจะครบกำหนดสัญญาในเดือน มี.ค.นี้ จึงทำให้เชฟโรเลตต้องหาพันธมิตรรายใหม่เข้ามาแทนที่
แหล่งข่าวจากธนาคารทิสโก้ ระบุว่า การร่วมมือเป็นพันธมิตรดังกล่าว จะมีความแตกต่างจากบริษัทเช่าซื้อ หรือ แคปทีฟที่เป็นบริษัทลูกของผู้ผลิตรถยนต์โดยตรง เนื่องจากเวลาที่ผู้ผลิตรถยนต์ต้องการจัดแคมเปญขึ้นมา โดยเป็นผู้รับผิดชอบดอกเบี้ยส่วนต่างแทนลูกค้า เช่น ดอกเบี้ย 0% ก็สามารถร่วมกับบริษัทเช่าซื้อที่เป็นแคปทีฟได้ทันที แต่หากเป็นบริษัทเช่าซื้อทั่วไป ก็ต้องร่วมจัดแคมเปญกับบริษัทเช่าซื้อหลายๆ ราย ไม่สามารถทำแบบเฉพาะเจาะจงได้ง่ายนัก ไม่เช่นนั้นก็จะเสียพันธมิตรรายอื่นไปด้วย แม้จะไม่ได้มีการลงนามสัญญาเป็นพันธมิตรร่วมกันอย่างเป็นทางการก็ตาม
“การที่ทิสโก้ไม่ได้รับการต่อสัญญากับเชฟโรเลต ถือว่าไม่ได้เสียหายอะไร ยังสามารถปล่อยกู้ให้กับลูกค้าเชฟโรเลตได้เหมือนเดิม ตอนที่ทิสโก้ยังเป็นพันธมิตรกับเชฟโรเลตอยู่ ธนชาตก็ปล่อยสินเชื่อเช่าซื้อให้ได้เหมือนกัน ตัวดีลเลอร์เองไม่สามารถบังคับให้ลูกค้าใช้บริการเช่าซื้อเพียงรายหนึ่งรายใดโดยเฉพาะได้ ซึ่งหากมองในแง่ของดีลเลอร์แล้ว ก็ถือเป็นเรื่องดีที่มีธนาคารมารองรับให้สินเชื่อแน่นอน และได้รับผลดีด้านภาพลักษณ์” แหล่งข่าวระบุ